## Odluka Ustavnog suda Republike Hrvatske broj: U-IIIA-643/2004 od 5. listopada 2004.

### NN 150/2004 (27.10.2004.), Odluka Ustavnog suda Republike Hrvatske broj: U-IIIA-643/2004 od 5. listopada 2004.

# USTAVNI SUD REPUBLIKE HRVATSKE

2619

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hranjski, Mario
Kos, Emilija Rajić, Vice Vukojević i Milan Vuković, članovi Vijeća, odlučujući
o ustavnoj tužbi M. V. iz V., kojeg zastupa B. P., odvjetnik u K., na sjednici
održanoj 5. listopada 2004. godine, jednoglasno je donio

## ODLUKU

I.
Ustavna tužba se usvaja.

II. Općinski
sud u Zagrebu dužan je donijeti odluku u predmetu koji se vodi pred tim sudom,
pod poslovnim brojem: Pn-1548/99 u najkraćem mogućem roku, ali ne duljem od
deset (10) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02. – pročišćeni
tekst), podnositeljici ustavne tužbe M. V. iz V., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
5.500,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V. Ova
odluka objavit će se u »Narodnim novinama«.

```
Obrazloženje
```

1.
Podnositeljica ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnijela je 26. veljače 2004. godine ustavnu
tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
24. veljače 1999. godine podnositeljica je Općin­skom sudu u Zagrebu podnijela
tužbu radi naknade štete protiv tuženika C. o. d.d. Z. i »V.« d.d. V.

Prvo ročište održano je 16. studenoga 1999. godine na
kojem su tuženi dali odgovor na tužbu, te je podnositeljica oslobođena od plaćanja
sudskih pristojbi.

Iduće ročište održano je 14. studenoga 2000. godine.

Nakon toga održan je očevid na licu mjesta dana 20.
rujna 2002. godine.

Dana 27. rujna 2002. godine vještak je preuzeo spis
radi izrade nalaza i mišljenja.

Vještak je u više navrata pozivan vratiti spis.

Dana 3. svibnja 2004. godine naloženo je policijskoj
postaji oduzimanje spisa od vještaka. Dana 25. svibnja 2004. godine vještak je
predao spis s nalazom i mišljenjem sudu.

Ročište je određeno za 18. studenoga 2004. godine.

3.
PRAVO VAŽNO ZA USTAVNOSUDSKI POSTUPAK

Odredbom
članka 29. stavka 1. Ustava Republike Hrvatske propisano je:

»Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).«.

Odredbom članka 63. Ustavnog zakona propisano je:

»Članak 63.

(1) Ustavni sud će pokrenuti postupak po ustavnoj tužbi
i prije no što je iscrpljen pravni put, u slučaju kad o pravima i obvezama
stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.«

*Ustavna tužba je osnovana.*

4. Svoju odluku Ustavni sud obrazlaže sljedećim utvrđe­njima:

4.1. DULJINA
SUDSKOG POSTUPKA

Prvostupanjski parnični postupak započeo je 24. veljače
1999. godine tužbom podnositeljice Općinskom sudu u Zagrebu radi naknade štete
protiv tuženika C. o. d.d. Z. i »V.« d.d. V.

Ustavna tužba podnijeta je 26. veljače 2004. godine,
a do toga dana postupak nije pravomoćno okončan, pa Ustavni sud utvrđuje da je
do dana podnošenja ustavne tužbe postupak trajao ukupno pet (5) godina i dva
(2) dana.

4.2.
POSTUPANJE NADLEŽNOG SUDA

Postupak se do podnošenja ustavne tužbe vodio pred Općinskim
sudom u Zagrebu, koji je u razdoblju od preko pet godina održao dva ročišta i očevid.
Pri tome je razdoblje neaktiv­nosti između prvog i drugog ročišta trajalo oko
jednu godinu, a između drugog ročišta i očevida oko jednu godinu i deset
mjeseci. Osim toga spis se nalazio kod vještaka oko jednu godinu i osam
mjeseci, a sud je tek u svibnju 2004. godine naložio policiji oduzimanje spisa.

4.3. PONAŠANJE PODNOSITELJICE
USTAVNE TUŽBE (TUŽITELJICE U PARNIČNOM POSTUPKU)

Podnositeljica
ustavne tužbe kao tužiteljica u parničnom postupku ni na koji način nije
doprinjela duljini postupka.

4.4. SLOŽENOST
SUDSKOG PREDMETA

Ustavni sud utvrđuje da je riječ o donekle složenom
predmetu, jer se radi o utvrđivanju štete nastale uslijed eksplozije plina u kući
podnositeljice.

OCJENA
USTAVNOG SUDA

5.
Ustavni sud utvrđuje da se predmet vodi pred sudom prvog stupnja u trajanju
duljem od pet godina, te da je pred sudom bilo dva dulja perioda neaktivnosti,
a osim toga sud nije odgo­varajuće i na vrijeme reagirao na neažurnost vještaka
u izradi nalaza i mišljenja. Posebno valja napomenuti da se postupak i nadalje
vodi pred sudom prvog stupnja.

Stoga
je u smislu odredbe članka 63. Ustavnog zakona donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

Broj:
U-IIIA-643/2004
Zagreb, 5. listopada 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec,** v. r.

Odluka, NN 150/2004-2619